Line Barfod (EL), 2002-01-11:
Som ordfører for forslagsstillerne skal jeg takke for bemærkningerne.
Det glæder mig da at høre, at alle gerne vil gøre noget for de svageste, selv om der kun er to partier, der er imod den måde, man så laver en årlig nedskæring for de svageste via satspuljeforliget på.
Flere, både ministeren og flere af ordførerne, har været inde på spørgsmålet om finansiering.
Og jeg vil gerne gentage: Enhedslisten vil meget gerne være med til at finansiere forslaget ved at tage fra de allerrigeste i dette land, nemlig de store multinationale selskaber, hvoraf mange ikke betaler skat i dag.
Så det skal ikke være finansieringen, der er begrundelsen for, at man ikke kan gennemføre forslaget.
Så har mange ordførere været inde på alle de mange gode tiltag og gode formål, der bliver finansieret via satspuljen, som de partier, der er med i forliget, sidder og fordeler hvert år.
Der er ganske rigtigt mange gode formål, der gives penge til, og vi vil også gerne være med til, at de fortsat skal have det, men det skal ske via finansloven ligesom alle andre gode formål, der får penge.
Det skal ikke være ved, at man tager fra de allersvageste i dette land.
Så vil jeg gerne sige angående hele spørgsmålet om, hvem der skal have forbedringer, og hvordan det skal foregå, at jeg har det sådan, at jeg ikke vil være med til, at man skaber flere og flere, der tilhører gruppen af de allersvageste.
Og det er heller ikke sjovt at have så lidt, som en del af landets pensionister har, så man altså næsten ikke har råd til at gå med til en fødselsdag, fordi man ikke kan købe en gave, og at det er et problem, hvis ens familie kommer og besøger en, fordi man ikke altid har råd til at kunne byde på noget.
Det er den virkelighed, som mange lever i, og der hjælper det altså ikke med nok så mange gode, fine puljer og formål, man gerne vil dele ud til.
Der er det vigtigt at hæve det beløb, folk får udbetalt, så man giver folk en ordentlig indkomst.
Under valgkampen blev der talt meget fra samtlige partier om, at man skulle sætte mennesket før systemet, og at det var vigtigt at sikre ordentlige vilkår for alle.
Men det gælder åbenbart ikke, når man så kommer til spørgsmålet om, hvorvidt folk skal have en ordentlig indkomst at leve for.
Her er det åbenbart sådan, at man altså godt kan tillade sig at trække dem, der har de laveste indkomster, hvert år.
De skal ikke have lige så meget i pension, SU, førtidspension, kontanthjælp osv., som priserne stiger.
Det, man så kan overveje, er: Kommer der så nogle særlige butikker med lavere priser, hvor pensionister SU-modtagere, kontanthjælpsmodtagere osv. kan købe varer, kan købe deres mad billigere, end vi andre, som jo løbende får pris- og lønreguleringen?
Jeg vil gerne opfordre alle dem, der nu har talt pænt om, at der skal gøres mere for pensionisterne, til, at der så også bliver fulgt op på det, når vi kommer til andre forhandlinger.
Man vil åbenbart ikke være med til at ændre her, men jeg håber, at det så kan lykkes på andre punkter at få nogle forbedringer igennem.
Og jeg kan i hvert fald love, at Enhedslisten fortsat vil arbejde for at få ophævet satspuljeforliget, så vi kan få den samme pris- og lønregulering for alle på overførselsindkomster, som der er for andre grupper i dette land.